荆江大雪
作者：鄭獬
朝代：宋

paragraphs: 長鯨戲浪噴滄海，北風吹乾成雪花。
漫空傾下不暫住，三日不見金老鴉。
天工鬥巧變物境，玉作荆州十萬家。
須臾堆地厚一尺，直疑天漏亡由遮。
白頭老柏最崛强，壓折鐵幹紛鬖髿。
竹屋夜倒不知數，但聞走下雷霆車。
南方瘴土本炎熱，經臘猶生碧草芽。
忽遭大雪固可怪，凍兒赤立徒悲嗟。
青錢滿把不酬價，斗粟重於黄金沙。
此時刺史頗自愧，起望霽景殊無涯。
有民不能爲撫養，安用黄堂坐兩衙。